SA se jongste bevolkingsyfer bekendgemaakSuid-Afrikaanse vlag. Argieffoto. Suid-Afrika se bevolking het toegeneem tot meer as 57 miljoen mense. Só sê Statistiek SA wat Maandag sy midjaar-bevolkingsberaming bekendgemaak het. “Ons praat van ŉ midjaar-bevolkingsberaming gegrond op fertiliteit-, mortaliteit- en migrasiedata om te bepaal wat die bevolking van Suid-Afrika is. Nou, in die middel van 2018, staan ons op 57,73 miljoen mense wat in Suid-Afrika woon,” het Risenga Maluleke, statistikus-generaal van Suid-Afrika, tydens die mediakonferensie in Pretoria gesê. “In 2017 was dit 56,8 miljoen mense. Ons het sedertdien 1,2 miljoen geboortes gehad en ongeveer ŉ halfmiljoen sterftes.” Wat migrasiesyfers betref, het Gauteng en die Wes-Kaap vanaf 2016 die grootste toestroming van mense beleef met onderskeidelik 1 048 440 en 311 004. Die grootste gedeelte van Suid-Afrika se bevolking woon in Gauteng met 14,7 miljoen inwoners (24,4%), gevolg deur KwaZulu-Natal met 11,4 miljoen inwoners (19,7%). Die provinsie met die minste inwoners is die Noord-Kaap met 1,23 miljoen mense (2,1%). Ongeveer 51% [sowat 29,5 miljoen] mense in Suid-Afrika is vroue, 29,5% is jonger as 15 jaar en 8,5% van die bevolking [4,89 miljoen] is 60 jaar of ouer. Die lewensverwagting vir ŉ persoon wat in 2018 gebore word, is na raming 61,1 jaar vir mans en 67,3 jaar vir vroue. Volgens Stats SA neem die persentasie mense wat ouer as 60 is al meer toe. Maluleke het gesê die bevolkingsberaming is van toepassing op alle inwoners in Suid-Afrika en gegrond op “die jongste beskikbare inligting”.